**Štatút rozhodcu Oblastného futbalového zväzu Dunajská Streda**

Rozhodca, ktorý je menovaný do súťaží riadených ObFZ Dunajská Streda, sa vo svojej činnosti riadi Stanovami ObFZ Dunajská Streda, rozhodnutiami Výkonného výboru a z jeho poverenia pokynmi Komisie rozhodcov, ktorá ho priamo riadi.

1. Je povinný rešpektovať predovšetkým tieto zásady:

1.1. Byť k dispozícii KR ObFZ Dunajská Streda, príp. regionálneho FZ podľa miesta bydliska. Ak nemôže funkciu vykonávať z vážnych dôvodov, musí sa včas písomne ospravedlniť.

1.2. Dôsledným uplatňovaním pravidiel futbalu a ďalších noriem vždy vytvárať rovnaké podmienky pre hráčov a činovníkov oboch zainteresovaných klubov.

1.3. O udalostiach, súvisiacich s jeho činnosťou pravdivo, úplne a dochvíľne podávať informácie príslušným orgánom ObFZ Dunajská Streda.

1.4. Rešpektovať všetky rozhodnutia a pokyny orgánov ObFZ Dunajská Streda, nepolemizovať s nimi mimo oficiálnej pôdy ObFZ Dunajská Streda.

1.5. Permanentne sa pripravovať fyzicky a odborne, aby bol vždy schopný podať výkon, zodpovedajúci požiadavkám ObFZ Dunajská Streda.

1.6. Udržiavať svoj zdravotný stav na zodpovedajúcej úrovni. V prípade vážnych zdravotných problémov, ktoré dočasne alebo trvale prekážajú podať optimálny výkon, okamžite informovať KR ObFZ Dunajská Streda.

1.7. Konať a vystupovať na verejnosti i v súkromnom živote tak, aby nepoškodzoval dobré meno rozhodcovského stavu i ObFZ Dunajská Streda.

1.8. Na požiadanie KR ObFZ Dunajská Streda, resp. RFZ kvalifikovane poskytovať lektorskú činnosť, súvisiacu s výkladom pravidiel futbalu.

1.9. Nevykonávať aktívnu funkcionársku činnosť v kluboch, hrajúcich súťaže riadené ObFZ Dunajská Streda.

1.10. Nezúčastňovať sa priamo, ani nepriamo - prostredníctvom iných osôb na tipovaní výsledkov súťaží, riadených ObFZ Dunajská Streda, v stávkových kanceláriách, ani inak.

1.11. Plniť požiadavky KR ObFZ Dunajská Streda súvisiace s vyplňovaním písomností a účasťou na podujatiach poriadaných ObFZ Dunajská Streda.

2. Rozhodca má právo:

2.1. Na požiadanie zástupcov tlače, rozhlasu a televízie vysvetliť svoje rozhodnutia s prihliadnutím na zásadu nevyjadrovať sa k prípadom, podliehajúcim následnému disciplinárnemu konaniu. Môže tak urobiť po stretnutí v civilnom oblečení, po uzavretí formalít, súvisiacich s vyplnením zápisu a po vykonanom hodnotení delegátom zväzu, s plnou zodpovednosťou za svoje výroky.

2.2. Žiadať od ObFZ Dunajská Streda súhlas na civilno - právne pokračovanie voči súkromnej osobe alebo inému právnemu subjektu v prípade vykonaného fyzického násilia alebo ochrany osobnosti v súvislosti s jeho činnosťou vo funkcii rozhodcu.

Nerešpektovanie Štatútu rozhodcu ObFZ Dunajská Streda bude mať za následok sankcie v rozsahu od opatrení KR až po okamžité zrušenie menovacieho dekrétu.

**Svojim podpisom potvrdzujem, že Štatút rozhodcu Oblastného futbalového zväzu som preštudoval a vyhlasujem, že budem postupovať v súlade so zásadami uvedenými v tomto dokumente.**

Vo Vieske, dňa 17. 06. 2016. ......................................................

 Meno a priezvisko - podpis